
Különböző termőhelyről származó Kadarka borok illó komponenseinek vizsgálata GC-MS módszerrel

A Kadarka mint hungarikum, ma Magyarországon ismét kezdi visszanyerni korábbi hírnevét. Mivel a szakértők a Kadarka borának legjellemzőbb karaktereként minden esetben a fűszerességet említik, szerettem volna megtudni, hogy melyek azok az aroma vegyületek, amelyek ezt a jellegzetes, fűszeres karaktert kialakítják. Egyedi, csak erre a fajtára jellemző illatkomponensek detektálására törekedtem, hogy azonosítsam a fajtajelleges vegyületeket. Mivel különböző termőhelyekről származó borokat vizsgáltam, választ kerestem arra a kérdésre is, hogy a terroir-nak milyen befolyása van ezen fajtából készült bor illatának kialakítására.
A szekszárdi, alföldi és budai borvidékekről származó Kadarka borok illattulajdonságait vizsgáltam, hogy kiderítsem, melyek azok az aromaalkotók, amelyek ezt a jellegzetes, fűszeres karaktert kialakítják. Két vörösbort és egy rozét vizsgáltam. Eredményeim a következő pontokban foglalhatók össze:
- az előzetes várakozásoknak megfelelően, a vörösborok illata dominánsabb volt, ezekben több aromakomponenst azonosítottam, mint a rozé borban
- mindhárom borban a másodlagos aromakomponensek (alkoholok, savak, észterek) jelentkeztek a legnagyobb csúcsterülettel a kromatogramokon, ami a termékek feldolgozási technológiájának (erjesztés) köszönhető
- egy olyan aromakomponenst azonosítottam, amely mindhárom Kadarkában megtalálható, és az eddig vizsgált borok illatának nem volt alkotója, ez a vegyület a 2-acetil-5-formiltiofén, amely jellegzetes Kadarka illatalkotó lehet
- a két vörösborban sikerült a borokra egyedileg jellemző terpén vegyületeket találnom: az alföldi borban ez a cisz-szabinén-hidrát, a szekszárdiban pedig a kalakorén és a 10-epi-γ-eudezmol voltak
- a két vörösbor primer aromaspektruma hasonlóságot mutat, vagyis termőhelytől függetlenül, a Kadarkák jellegzetes aromaképpel rendelkeztek
Ilyen kevés számú vizsgált mintából természetesen nem vonhatók le általános következtetések a Kadarka szőlőfajtára és borára vonatkozóan, de tovább folytatva a vizsgálatokat, eredményeink hozzájárulhatnak a fajta tulajdonságainak alaposabb megismeréséhez és hasznosan kiegészíthetik a már rendelkezésünkre álló ismereteket. 



